Segja upp samningum um akstur menntaskólanema Stjórn Menntaskóla Borgarfjarðar hefur frá næstu mánaðamótum sagt upp samningum við skólabílstjóra í sveitarfélaginu um að sinna akstri nemenda MB úr dreifbýli héraðsins samhliða akstri grunnskólabarna af svæðinu . Samtals eru 21 nemandi skólans sem hefur nýtt sér heimanakstur . Þegar skólinn fór af stað haustið 2006 var það eindreginn vilji stjórnar skólans og sveitarstjórnar að bjóða íbúum sveitarfélagsins heimanakstur í menntaskólann líkt og nemendum á skólaskyldualdri býðst . Slíkt tíðkast að vísu ekki annarsstaðar . “ Okkur tókst að kljúfa þetta án styrks frá sveitarfélaginu fyrsta skólaárið en nú í haust rauk kostnaðurinn upp . Nemendum fjölgaði , aka þurfti lengri afleggjara og minni samnýting var með akstri grunnskólabarna en var á síðasta ári . Nemendurnir hafa fengið jöfnunarstyrk til að mæta akstri úr dreifðum byggðum en hann nemur einungis broti af kostnaði . Þannig var heildargreiðsla allra nemenda í fyrra 370 þúsund krónur af þremur milljónum sem aksturinn kostaði á síðasta ári , ” segir Ársæll . Hann segir að skólinn hefði þurft að taka fyrir akstrinum af rekstrartekjum skólans en þar sé enginn afgangur . “ Kostnaður við aksturinn á yfirstandandi haustönn hefði orðið níu milljónir króna og sáum við okkur ekki fært að taka það af rekstrarfé . Eftir að sveitarfélagið hafnaði beiðni um aðkomu sveitarfélagsins að kostnaði við aksturinn urðum við að skrifa foreldrum og tilkynna að honum yrði hætt með óbreyttu sniði . ” Ársæll segir að fundað verði með foreldrum og nemendum sem um ræðir í kvöld um það hvernig haga megi akstri til næstu annaskipta . “ Við höfum verið að skoða húsnæðismálin hér í Borgarnesi og vonumst við til að heimavist verði komin í gagnið haustið 2009 og jafnvel fyrr , ” sagði Ársæll að lokum .